Den 29-årige gruppeformand for de konservative, Mette Abildgaard, er gravid og er sat til at føde midt i oktober. Hendes suppleant - Pernille Vermund - bliver dermed tilbudt hendes mandat i Folketinget. Opdateret klokken 12.12.

Gruppeformand i Det Konservative Folkeparti, Mette Abildgaard, er i lykkelige omstændigheder og skal føde en datter til oktober, har hun netop meldt ud på facebook.

Mette Abildgaard oplyser til Ekstra Bladet, at hun regner med at gå på barselsorlov fra Folketinget umiddelbart efter åbningsdebatten i begyndelsen af oktober måned.

Dermed bliver hendes plads i Folketinget ledig - og det bliver lederen af Nye Borgerlige, Pernille Vermund, som står til at overtage den - selv om hun har forladt Det Konservative Folkeparti, som hun stillede op for ved seneste folketingsvalg.

Opdatering: Kort efter offentliggørelsen af Mette Abildgaards facebook-opslag har hun tilføjet, at tredjesuppleant Erik Lund, der er tidligere borgmester i Allerød kommune, overtager pladsen i den konservative folketingsgruppe.

- Pernille Vermund har tilkendegivet, at Nye Borgerlige ikke vil træde ind, siger Mette Abildgaard til Ekstra Bladet.

Ekstra Bladet forsøger at få en kommentar fra Vermund.

Kan få stor betydning

Skulle Nye Borgerliges Vermund takke ja til pladsen, vil det få stor parlamentarisk betydning for regeringen.

- Hun har ret til at træde ind, når jeg går fra. Det vil betyde, at Lars Løkke Rasmussen skal have et ekstra parti med på regeringens politik, og som skal udgøre det afgørende mandat, siger Mette Abildgaard til Ekstra Bladet.

'Det vil vi ALDRIG risikere'

Da Det Konservative Folkeparti gik i regering i november 2016, blev det klart, at de med kun seks mand i Folketinget var nødt til at hive suppleanter ind som erstatninger for de konservative, der måtte få en ministerpost.

Og skulle Mette Abildgaard have en ministerpost, ville hun i så fald blive erstattet af Pernille Vermund.

Det var partiet dengang ikke klar til - og derfor blev Mette Abildgaard ikke minister.

- Vi kan ikke have en folketingsgruppe på fx kun tre mand, så derfor er vi naturligvis nødt til at kalde suppleanter ind for de nye ministre, skrev Mette Abildgaard dengang på facebook, og fortsatte:

- Min suppleant har jo som bekendt forladt Det Konservative Folkeparti og har stiftet sit eget parti. Vi vil ALDRIG overhovedet risikere fra konservativ side at forære et af vores seks værdifulde mandater til et andet parti.

Tredje suppleant kan komme i spil

Skulle Pernille Vermund takke nej til fripladsen i Folketinget, bliver situationen igen mere speciel. For andensuppleant til pladsen, Mette Thiesen, har faktisk også forladt de konservative til fordel for Nye Borgerlige.

Hvis hun også skulle sige nej, bliver pladsen tilbudt Erik Lund, der er tidligere borgmester i Allerød kommune.

Pernille Vermund har ifølge TV2 tidligere afvist at gøre brug af mandatet, hvis Mette Abildgaard skulle på barsel. Hvorvidt Pernille Vermund stadig er af den opfattelse jagter Ekstra Bladet svar på.

Mette Abildgaard er sat til at føde midt i oktober måned. Hun regner med at få åbningsdebatten i Folketinget med, inden hun går på barsel. Foto: Linda Johansen.

Skal have en pige

Med et folketingsvalg inden for det kommende år, er det en lidt 'speciel situation' at skulle gå på barsel kort efter sommerferien, erkender Mette Abildgaard, som dertil kan lægge, at hun - når hun går på orlov - skal erstattes af en suppleant, der ikke længere er medlem af Det Konservative Folkeparti.

Men det skal ikke skabe skår i lykken over graviditeten.

- Jeg er femten uger henne og har lige fået at vide, at det bliver en lille pige. Det er ret vildt at få sat køn på. Nu er det pludselig et rigtigt, lille menneske og ikke bare en 'den' eller 'det'.

Den 29-årige politiker betegner sig selv om 'et virkelig stort familiemenneske' og har derfor længe drømt om at blive mor.

- Det er meget planlagt, Vi vil rigtig gerne være forældre, siger Abildgaard, der er gift med journalist Jens Jacob Juulsager.

På bar bund med pigenavne

- Har I talt navne?

- Både min mand og jeg havde faktisk en idé om, at det ville blive en dreng. Og vi havde faktisk fundet et drengenavn, vi var blevet lune på. Men nej, vi er helt på bar bund med pigenavne. Det har vi slet ikke tænkt over.

Det er både Mette Abildgaards og Jens Jacob Juulsagers første barn.

- Hvornår går du på barsel?

- Jeg har termin i midten af oktober, så jeg har en drøm om, at jeg lige kan nå at tage åbningsdebatten i begyndelsen af oktober. Så må jeg stå med stor mave - og skulle der komme spørgsmål, jeg ikke kan svare på, kan jeg jo foregive, at vandet er gået, siger Mette og griner.